**Ομιλία του Υπουργού Προστασίας του Πολίτη Μιχάλη Χρυσοχοΐδη**

Κυρίες και κύριοι,

το Διαδίκτυο  αποτελεί πηγή γνώσης, μάθησης, επικοινωνίας, διασκέδασης, ενημέρωσης. Συνεπώς το Διαδίκτυο και οι νέες τεχνολογίες αποτελούν μονόδρομο για όλες τις σύγχρονες κοινωνίες.

Όπως πολύ καλά γνωρίζετε, κρύβει και πολύ μεγάλους. Κινδύνους που αγγίζουν μόλις το 2% του συνολικού δικτύου, οι οποίοι πολλές φορές δεν είναι ορατοί, δεν γίνονται αντιληπτοί από το χρήστη, ή ακόμη κι αν γίνουν αντιληπτοί, δεν αντιμετωπίζονται σωστά.

Το Υπουργείο Προστασίας του Πολίτη,  το Αρχηγείο της Ελληνικής Αστυνομίας μαζί  με τη Δίωξη Ηλεκτρονικού Εγκλήματος εκδηλώνουν δράσεις, προκειμένου να αντιμετωπίσουν αποτελεσματικά το φαινόμενο του εθισμού στο διαδίκτυο και να ενημερώσουν τόσο τους γονείς όσο και τα παιδιά, οι οποίοι αποτελούν ευαίσθητες κοινωνικές ομάδες, για την ασφαλή πλοήγηση στο διαδίκτυο και τον εθισμό τους σε αυτό.

Ειδικότερα, η Δίωξη Ηλεκτρονικού Εγκλήματος στο πλαίσιο της κοινωνικής πολιτικής και λόγω της εμπειρίας και μεγάλης τεχνογνωσίας της σε θέματα διαδικτύου, διοργανώνει Ενημερωτικές Ημερίδες σε διάφορα μέρη της χώρας, ώστε οι Έλληνες πολίτες και ειδικότερα οι γονείς και οι μαθητές, να μπορούν μέσα από τη διαδραστική συμμετοχή τους να ενημερώνονται τόσο για την Ασφάλεια στο Διαδίκτυο, όσο και για τους κινδύνους που ελλοχεύουν κατά τη πλοήγηση τους σε αυτό.

Μέχρι σήμερα έχουν διοργανωθεί 24 ημερίδες από το Υπουργείο Προστασίας του Πολίτη και την Υποδιεύθυνση Δίωξης Ηλεκτρονικού Εγκλήματος σε ολόκληρη την επικράτεια. Τις εν λόγω ημερίδες έχουν παρακολουθήσει περισσότεροι από 15.000 χιλιάδες  γονείς και παιδιά. Παράλληλα, κάθε ημερίδα προβάλλεται ζωντανά,  μέσω live streaming όπου μπορούν να την παρακολουθήσουν ενδιαφερόμενοι από το σπίτι τους.

Σημειώνεται,  ότι υπάρχει ανταπόκριση του κοινού από όλες τις χώρες του κόσμου, ακόμα και από Αμερική και Αυστραλία και ο αριθμός των ατόμων που έχουν παρακολουθήσει αυτή τη διαδικασία, ξεπερνά τις 40.000 χιλιάδες.

Μια ακόμα σπουδαία  πρωτοβουλία του Υπουργείου Προστασίας του Πολίτη του  Αρχηγείου της Ελληνικής Αστυνομίας και της Δίωξης  Hλεκτρονικού Eγκλήματος είναι η δημιουργία ιστότοπου <http://www.cyberkid.gov.gr/>,

που απευθύνεται σε παιδιά ηλικίας μέχρι 12 ετών, καθώς και στους γονείς τους σχετικά με την ασφάλεια στο διαδίκτυο και τον εθισμό σε αυτό.

 Η Υποδιεύθυνση Δίωξης Ηλεκτρονικού Εγκλήματος σε συνέχεια όλων των παραπάνω καινοτόμων δράσεων, αλλά και λόγω της εμπειρίας και τεχνογνωσίας σε θέματα διαδικτύου, προτίθενται επίσης  να καθιερώσουν το θεσμό των τηλεδιασκέψεων με σχολεία σε   ολόκληρη την Ελληνική Επικράτεια προκειμένου ενημερώσουν και να ευαισθητοποιήσουν μαθητές σχετικά με την ασφάλεια στο διαδίκτυο.

Στόχος των Τηλεδιασκέψεων είναι η ασφαλής διείσδυση μαθητών στις νέες τεχνολογίες και ειδικότερα στο Ιnternet το οποίο αποτελεί μονόδρομο για όλες τις κοινωνίες.

Συγκεκριμένα, με την τηλεδιάσκεψη επιτυγχάνεται επικοινωνία, μέσω υπολογιστών, πολλαπλών ομάδων, που βρίσκονται σε απόσταση μεταξύ τους. Κατά την τηλεδιάσκεψη γίνεται συγχρόνως οπτική και ακουστική επαφή των συμμετεχόντων. Γίνεται σε πραγματικό χρόνο και επιτρέπει να γίνει ομιλία, συζήτηση, ερωτήσεις και απαντήσεις με ομιλητές και ακροατές σε απόσταση.

Η εταιρεία Vodafone παρέχει την υπηρεσία αυτή (τηλεδιάσκεψη) . Πρόκειται για μία υπηρεσία επικοινωνίας επόμενης γενιάς. Η εταιρεία Vodafone προτίθεται να διαθέσει το προαναφερόμενο σύστημα για πραγματοποίηση τηλεδιασκέψεων της Υπηρεσίας Δίωξης Ηλεκτρονικού Εγκλήματος,  με τα κατά τόπους σχολεία στο πλαίσιο χορηγίας της, με μηδενικό κόστος για το δημόσιο, για το Υπουργείο Προστασίας του Πολίτη και για την Ελληνική Αστυνομία.

Με την υλοποίηση των τηλεδιασκέψεων εκτιμάται ότι η Υπηρεσία μας θα συνδεθεί σε πραγματικό χρόνο με περισσότερα από 19.000 σχολεία. Οι τηλεδιασκέψεις θα πραγματοποιούνται κάθε Πέμπτη και Παρασκευή από τη  Δίωξη  Ηλεκτρονικού Εγκλήματος και από εξειδικευμένους αξιωματικούς.  Ο φιλόδοξος στόχος είναι να ενημερωθούν περισσότερα  από 1.000.000 παιδιά, ηλικίας από 6 έως 18 ετών για την ασφαλή πλοήγηση στο διαδίκτυο.

Έχουμε την τιμή σήμερα να έχουμε κοντά μας τον Υπουργό Παιδείας, ένα πολύ σημαντικό άνθρωπο για τα γράμματα, για την εκπαίδευση και την παιδεία γενικότερα για τη χώρα μας, τον Καθηγητή Γιώργο Μπαμπινιώτη, τον οποίο προσκαλώ να πάρει το λόγο.

**Ομιλία Υπουργού Παιδείας, Διά Βίου Μάθησης και Θρησκευμάτων Καθηγητή Γεώργιου Μπαμπινιώτη**

Είναι ευτυχής συγκυρία που δύο υπουργεία τα οποία φαινομενικά δεν έχουν σχέση μεγάλη μεταξύ τους, το Υπουργείο Προστασίας του Πολίτη και το Υπουργείο Παιδείας, αυτή τη φορά έχουν έναν κοινό δημιουργικό στόχο: να ενημερώσουν τους μαθητές των σχολείων και τους εκπαιδευτικούς, και βεβαίως και τους γονείς, ώστε να προλάβουμε όλες αυτές τις δυσλειτουργίες που προκύπτουν από τη χρήση του διαδικτύου παράλληλα προς τις δημιουργικές διαδικασίες και ευκαιρίες που προσφέρει το διαδίκτυο.

Ως Υπουργείο Παιδείας δουλεύουμε πάνω στο «Ψηφιακό Σχολείο». Σήμερα όλα τα σχολεία (και αναφέρομαι στα δημόσια) έχουν ένα κομμάτι που έχει σχέση με το διαδίκτυο. Οι εκπαιδευτικοί, οι περισσότεροι, έχουν επιμορφωθεί και μπορούν και να καθοδηγήσουν και να δουλέψουν με το διαδίκτυο. Το ίδιο συμβαίνει με μαθητές, γονείς. Έχει αλλάξει όλο το τοπίο.

Αυτό σημαίνει ότι από πλευράς του Υπουργείου Παιδείας πολλά πράγματα γίνονται μέσω του διαδικτύου είτε είναι τα «projects», δηλαδή οι ερευνητικές εργασίες, οι οποίες δεν μπορούν να υπάρξουν σήμερα εάν δεν μπουν οι μαθητές στο διαδίκτυο, είτε είναι η ομαδοσυνεργατική, η οποία δεν μπορεί να υπάρξει αν τα παιδιά δεν συνεργαστούν και δεν μπουν πάλι στο διαδίκτυο.

Ακόμα, το Υπουργείο Παιδείας έχει πλατφόρμες ηλεκτρονικές. Όλο το σχολικό βιβλίο υπάρχει με τη μορφή την ηλεκτρονική και υπάρχει και πρόσθετο υλικό που χρησιμοποιούν δάσκαλοι και εμπλουτίζουν με εύκολο τρόπο- χωρίς να χρειάζεται να δουλεύουν επί ώρες οι ίδιοι και να μην μπορούν να το βρουν- το μάθημά τους. Υπάρχουν και βιντεοσκοπημένα φροντιστήρια και μιλάω πια για την γ΄ λυκείου που κάνει κανείς μάθημα και μπορεί να λύνει και ασκήσεις και λοιπά. Δηλαδή έχει αλλάξει το τοπίο. Μ’ αυτήν όμως την αλλαγή του τοπίου αρχίζουν και οι δυσκολίες και τα προβλήματα επίσης.

Το Υπουργείο Παιδείας έχει μία συνεργασία με τη Μονάδα Εφηβικής Υγείας της Β΄ Παιδιατρικής Κλινικής του Πανεπιστημίου Αθηνών. Αυτή η Μονάδα της Παιδιατρικής Κλινικής, της οποίας προΐσταται ο κ. Καφετζής μαζί με τους συνεργάτες του, έχουν μπει σ’ αυτά τα προβλήματα της εφηβικής υγείας που έχουν να κάνουν με την ηλεκτρονική παιδεία - εκπαίδευση.

Υπάρχει επίσης το Ελληνικό Κέντρο Ασφαλούς Διαδικτύου το saferinternet.gr. Αυτός είναι ένας χώρος που μπορεί κανείς να κάνει μία καταγγελία όταν υπάρχει ένας κίνδυνος, είτε είναι μαθητής, είτε είναι εκπαιδευτικός, είτε είναι γονέας και να ζητήσει βοήθεια από αυτό το saferinternet.gr.

Το επόμενο: μέσα στο Πανελλήνιο Σχολικό Δίκτυο (γιατί υπάρχει και τέτοιο στο Υπουργείο Παιδείας) υπάρχουν δύο εκπαιδευτικά εγχειρίδια. Το ένα είναι: 1) «Μαθαίνω να σερφάρω δημιουργικά και με ασφάλεια» και 2) «Μαθαίνω να σερφάρω δημιουργικά και με ασφάλεια –για προχωρημένους». Επομένως, παιδιά μεγαλύτερα ή μικρότερα, μπορούν μέσα από αυτό το Πανελλήνιο Σχολικό Δίκτυο, το οποίο είναι αμέσως προσβάσιμο, να έχουν έναν τρόπο καθοδήγησης, επίσημης, προσεγμένης, πώς μπορούν να χρησιμοποιούν το διαδίκτυο.

Τώρα, το σχολείο είναι ο μαθητής αλλά είναι και ο δάσκαλος πάνω απ’ όλα. Τι κάνουμε με τους δασκάλους, με τους εκπαιδευτικούς, γιατί ο εκπαιδευτικός θα καθοδηγήσει τα παιδιά. Εκεί λοιπόν έχει γίνει, πάντοτε μέσα από αυτό το πρόγραμμα, μία εκστρατεία που δεν έχει την έκταση και τους αριθμούς που ακούσαμε από το Υπουργείο Προστασίας του Πολίτη. Είναι μικρό ακόμη. Έχει εκπαιδεύσει 916 εκπαιδευτικούς σε ειδικά σεμινάρια για τους τρόπους χρήσης και τις καταχρήσεις που υπάρχουν. Τώρα καταλαβαίνουμε ότι αυτοί οι εκπαιδευτικοί, οι οποίοι είναι σε όλη την Ελλάδα, μπορούν και περνούν στους μαθητές τους και στα σχολεία αυτά τα οποία μαθαίνουν μέσα από το διαδίκτυο.

Υπάρχει ένας ειδικός ιστοχώρος, λέγεται educators.saferinternet.gr. Εκεί, εκπαιδευτικοί όλων των βαθμίδων μπορούν να πάρουν υλικό έτοιμο για να το χρησιμοποιήσουν σε ό,τι θα λένε για τα προβλήματα, τους κινδύνους που υπάρχουν στη χρήση του διαδικτύου. Έχουν γραφτεί σε αυτό το χώρο 971 εκπαιδευτικοί, έχουν μπει γύρω στις 7.000 φορές. Αυτά είναι κάποια στοιχεία που δεν είναι όμως τα κύρια. Το κύριο είναι ότι ο εκπαιδευτικός έχει καταλάβει ότι πρέπει να μπει πλέον σε αυτά τα πράγματα και να αρχίζει να μιλάει στα παιδιά γι’ αυτά, γιατί υπάρχουν μεγάλα προβλήματα στην ελληνική οικογένεια.

Και βεβαίως, επειδή έχουμε ανοιχτή την πρόσβαση στο Σχολικό διαδίκτυο, προσέχουμε να δούμε πώς αυτή η πρόσβαση θα παρέχεται με έναν τρόπο που θα ελέγχεται, έτσι ώστε να κάνει καλό αντί να διευκολύνει, σε κάποιες περιπτώσεις, παρεκτροπές ή καταχρήσεις στη χρήση του διαδικτύου.

Επομένως έχει ευαισθητοποιηθεί το Υπουργείο Παιδείας. Δράττομαι όμως της ευκαιρίας να πω ότι δεν ήξερα μέχρι τώρα, άλλωστε είμαι και νέος σε αυτό το χώρο, τη δραστηριότητα που έχει αναπτύξει το Υπουργείο Προστασίας του Πολίτη και ιδίως η Υπηρεσία της Δίωξης Ηλεκτρονικού Εγκλήματος. Και πρέπει να συνεργαστούμε να δούμε πώς μπορούμε να έχουμε καλύτερα αποτελέσματα γιατί μιλάμε για πραγματικό πρόβλημα, για πραγματικούς κινδύνους. Επειδή προέρχομαι από το χώρο της εκπαίδευσης σε όλες τις βαθμίδες, το τι ερωτήματα, προβλήματα φτάνουν στα σχολεία σήμερα στους διευθυντές, στο Υπουργείο Παιδείας είναι άλλο πράγμα. Υπάρχουν προβλήματα που πρέπει να αντιμετωπιστούν. Αυτά είναι νέα, άγνωστα δεν υπήρχαν παλιά και πρέπει ακριβώς να συνεργαστούμε για να τα αντιμετωπίσουμε και απ’ όσο ακούω είμαι ευτυχής που γίνεται αυτή η προσπάθεια από τα δύο υπουργεία.

**Υπουργός Προστασίας του Πολίτη:** Ευχαριστώ πολύ τον κύριο Μπαμπινιώτη. Θέλω να συγχαρώ την Υποδιεύθυνση Δίωξης Ηλεκτρονικού Εγκλήματος και τον επικεφαλής της, Μανώλη Σφακιανάκη για αυτήν την τόσο σπουδαία πρωτοβουλία. Πιστεύω ότι ο ρόλος της υπηρεσίας, όλο και περισσότερο, καθημερινά, γίνεται κοινωνικός, ο οποίος νομίζω ότι θα συμβάλλει καθοριστικά στην ορθή χρήση του διαδικτύου στη χώρα μας και την αποφυγή των κινδύνων που συνεπάγεται η χρήση του, κυρίως από τους νέους ανθρώπους. Μανώλη έχεις το λόγο.

**Ομιλία Διευθυντή Δίωξης Ηλεκτρονικού Εγκλήματος Μανώλη Σφακιανάκη**

Κι εγώ με τη σειρά μου θα ήθελα να καταθέσω τις εμπειρίες μου. Αυτή τη στιγμή, η Ελληνική Αστυνομία και ειδικά η Δίωξη Ηλεκτρονικού Εγκλήματος, έχει συλλέξει πάρα πολλές εμπειρίες, που αφορούν στο ηλεκτρονικό έγκλημα. Δράττομαι της ευκαιρίας από τον κ. Υπουργό Παιδείας, τον Καθηγητή κ. Μπαμπινιώτη, να πω κάτι. Είπε ο κ. Υπουργός ότι συνεργάζεται με τα Νοσοκομεία. Με την Παιδιατρική Μονάδα που είναι ένα επιστημονικό Νοσοκομείο. Κι εμείς συνεργαζόμαστε και αυτή τη στιγμή είναι 120 παιδιά που νοσηλεύονται από ιντερνετισμό. Νοσηλεύονται από υπερβολική χρήση του Internet. Αυτό, δυστυχώς, είναι μια πικρή αλήθεια, που γι’ αυτό το λόγο, είναι ένας από τους λόγους που η Υπηρεσία μας πήρε την πρωτοβουλία αυτή. Γιατί μέσα από τις χιλιάδες εκπαιδεύσεις που κάναμε σε παιδιά, γύρω στις 45.000 είναι μόνο τα παιδιά που έχουμε κάνει, εάν σκεφτείτε ότι σε μία ημερίδα που πήγαμε στην Ρόδο δικτυώσαμε όλο το Νομό Δωδεκανήσου και παρακολούθησαν 16.000 παιδιά σε μία ημερίδα. Αυτό για εμάς είναι πρωτοπορία και θέλω μέσα από εδώ να σας πω κάτι. Ότι όταν μεταφέρω  μαζί με τους Αξιωματικούς – επιστήμονες που έχουμε πάρει, χάρις στον Υπουργό, κ. Χρυσοχοΐδη, αυτά πρέπει να τα λέμε όλα και να τα θυμόμαστε όλα-, πήραμε επιστήμονες πλέον και μιλάμε για επιστημονική Αστυνομία. Μιλάμε για Αστυνομία του μέλλοντος και πάνω από όλα μιλάμε για ανθρώπους εξειδικευμένους στο κομμάτι αυτό. Όταν, λοιπόν, η Δίωξη Ηλεκτρονικού Εγκλήματος πηγαίνει και δίνει κατάθεση ψυχής στα παιδιά, τα παιδιά ακούνε. Εμένα η εμπειρία μου είναι μία. Από τις Ημερίδες που έχω κάνει, όλα τα παιδιά ακούνε και θα σας πω κάτι. Ακούνε με απόλυτη ησυχία. Όταν μπαίνω μέσα στην αίθουσα είναι αγρίμια και όταν αρχίζω και μιλάμε με τους Αξιωματικούς και ακούνε τα παραδείγματα, τις εμπειρίες, αυτά που τους λέμε, τα παιδιά όχι μόνο ησυχάζουν, αλλά αυτά που τους λέμε τα παίρνουν και στη συνέχεια έχουμε το αποτέλεσμα. Πολλοί Διευθυντές Λυκείων, Γυμνασίων και Δημοτικών μας έχουν πει ότι μετά την Ημερίδα έχουν δει αλλαγές συμπεριφοράς. Για εμάς το μήνυμα είναι ένα κυρίες και κύριοι. Είναι να περάσουμε στα παιδιά της χώρας μας ότι «ναι στο Διαδίκτυο, αλλά υπό προϋποθέσεις». Δεν μπορεί ένα παιδί να είναι 17 εικοσιτετράωρα το μήνα σε internet καφέ. Για εμάς είναι απαράδεκτο. Δεν μπορεί ένα παιδί να αφήνει τους γονείς του, να εγκαταλείπει το σπίτι του και να είναι σε internet καφέ από μέρα σε μέρα. Ένα σας λέμε, ότι μέσα από τις ημερίδες αυτές, εμείς έχουμε καταφέρει μέχρι τώρα να μπορέσουμε να πάμε με κόφτη στον ξέφρενο ρυθμό του εθισμού και του cyber bullying. Τι είναι το cyber bullying; Είναι ένα νέο φαινόμενο, που μέσα από το φαινόμενο αυτό είναι η λεγόμενη «κυβερνοκαζούρα». Παλιά πειράζαμε τους συμμαθητές μας με τρόπους απλούς. Τώρα, όμως, πειράζουνε τους συμμαθητές τους με τρόπους ηλεκτρονικούς, με αποτέλεσμα ένα 20% να φτάνει σε στάδια αυτοκτονίας. Έχουμε σώσει 418 συνανθρώπους μας, και μέρος των παιδιών που συμπεριλαμβάνονται στα άτομα αυτά είχαν δεχτεί, cyber bullying - κυβερνοκαζούρα, και ήθελαν να φύγουν από αυτή τη ζωή. Αυτή είναι η Δίωξη Ηλεκτρονικού Εγκλήματος και ευχαριστώ πολύ τη Vodafone, που μέσα από το cloud computing, από μια νέα τεχνολογία θα μπορέσουμε να δικτυώσουμε αυτά τα σχολεία, τα 19.000 σχολεία, με τη Δίωξη Ηλεκτρονικού Εγκλήματος σε πραγματικό χρόνο και ρυθμό, γιατί μέσα από εκεί θα συνδεόμαστε παράλληλα με 20 και 30.000 παιδιά. Αυτό για εμάς είναι το μέλλον. Γιατί το παιδί θα μάθει από τον Αξιωματικό την εμπειρία. Όταν ακούσει το παιδί από τον Αξιωματικό την εμπειρία, τι έγινε, καρέ – καρέ, το παιδί θα σταματήσει να κάνει τις πράξεις αυτές. Έχουμε πολλά παραδείγματα, που αν είχα χρόνο θα σας τα έλεγα. Εγώ σας ευχαριστώ πάρα πολύ και εύχομαι το εγχείρημα αυτό να πάει πάρα πολύ καλά.

**Ομιλία Γενικού Διευθυντή Eμπορικού και Τεχνολογικού Τομέα Vodafone, Δαμιανού Χαραλαμπίδη**

Kυρίες και κύριοι, αξιότιμοι κύριοι υπουργοί καλημέρα σας,

Με ιδιαίτερη χαρά, στηρίζουμε μια σημαντική πρωτοβουλία που στόχο έχει την ενημέρωση παιδιών και εφήβων για την ασφαλή χρήση του διαδικτύου.

Είναι γεγονός ότι η σύγχρονη τεχνολογία αποτελεί, κάθε μέρα και περισσότερο, μέρος της ζωής μας, ως μέσο ενημέρωσης, διασκέδασης και γενικότερα επικοινωνίας.

Το διαδίκτυο έχει ανοίξει νέους ορίζοντες φέρνοντας τη γνώση που χρειαζόμαστε στον υπολογιστή μας, στο κινητό μας, ή στο tablet, σε οποιοδήποτε σημείο και εάν βρισκόμαστε.

Η ηγετική θέση της Vodafone στην τεχνολογία της κινητής επικοινωνίας, μας έχει καταστήσει τον Νο1 προορισμό για smartphones (δηλαδή κινητά με πρόσβαση στο διαδίκτυο) καθώς και στα tablets. Η θέση αυτή όμως συνοδεύεται πάντα και από υπεύθυνη στάση απέναντι στη χρήση του διαδικτύου. Στο πλαίσιο αυτό έχουμε αναπτύξει το πρόγραμμα bsafeonline που έχει στόχο να ενημερώσει τους γονείς και όσους ασχολούνται με παιδιά, για τις απεριόριστες δυνατότητες που τους παρέχει το διαδίκτυο, αλλά και πώς να το χρησιμοποιούν με ασφάλεια.

Συγκεκριμένα:

* Έχουμε δημιουργήσει πηγές ενημέρωσης με ολοκληρωμένο και έγκυρο πληροφοριακό υλικό όπως την ιστοσελίδα bsafeonline η οποία βρίσκεται στο vodafone.gr, καθώς και το έντυπο «Οδηγός για Γονείς»,το οποίο διατίθεται σε όλα τα καταστήματα Vodafone.
* Πραγματοποιούμε ενημερωτικές ημερίδες, σε συνεργασία με εξειδικευμένους φορείς σε πόλεις της Ελλάδας και με τη συμμετοχή του κου Σφακιανάκη, όταν του το επιτρέπουν οι υποχρεώσεις του.
* Διαθέτουμε γονικά φίλτρα περιορισμού της πρόσβασης από το κινητό τηλέφωνο σε ιστοσελίδες που απευθύνονται σε ενήλικες, όπως για παράδειγμα ιστοσελίδες με πορνογραφικό περιεχόμενο, που προωθούν τη βία και το ρατσισμό.

Η υποστήριξη της Vodafone στη συγκεκριμένη πρωτοβουλία της Υποδιεύθυνσης Δίωξης Ηλεκτρονικού Εγκλήματος για την ενημέρωση των παιδιών, η οποία ανακοινώθηκε σήμερα, αποτελεί συνέχεια της ήδη εξαιρετικής συνεργασίας που έχουμε αναπτύξει πάνω στην ασφαλή χρήση του διαδικτύου με την Δίωξη Ηλεκτρονικού Εγκλήματος το τελευταίο 1,5 χρόνο.

Μέσα από τις ενημερωτικές ημερίδες που έχουν πραγματοποιηθεί σε αρκετές περιοχές της Ελλάδας, έγινε σαφής η ανάγκη γονέων, αλλά και παιδιών να ενημερωθούν για τα θέματα αυτά.

Αναγνωρίζοντας τη σημασία που έχει η πρωτοβουλία της Υποδιεύθυνσης Δίωξης Ηλεκτρονικού Εγκλήματος, την υποστηρίζουμε έμπρακτα. Παρέχουμε την τεχνολογία μας και την απαραίτητη υποδομή προκειμένου η γνώση γύρω από την ασφαλή χρήση του διαδικτύου να φτάσει μέχρι και το πιο απομακρυσμένο σχολείο της χώρας. Η πραγματοποίηση των ενημερωτικών τηλεδιασκέψεων με τα σχολεία θα γίνει με τη χρήση της υπηρεσίας Microsoft Office 365 (cloud computing) που εγγυάται ταχύτητα, αποτελεσματικότητα και ευελιξία στην επικοινωνία που διαθέτει η Vodafone.

Στόχος μας είναι να εφοδιάσουμε το Πρόγραμμα με τα αναγκαία εργαλεία προκειμένου να επιτευχθεί το καλύτερο δυνατό αποτέλεσμα. Η υλοποίηση των τηλεδιασκέψεων θα επιφέρει σημαντική εξοικονόμηση κόστους, καθώς και χρόνου από τη στιγμή που τα στελέχη της Δίωξης Ηλεκτρονικού Εγκλήματος δεν θα χρειάζεται να μετακινούνται από πόλη σε πόλη για να φθάσουν σε κάθε σχολείο. Αντίστοιχα, από την πλευρά του σχολείου το μόνο που απαιτείται είναι ένας υπολογιστής, μια κάμερα και ένα μικρόφωνο (με σύνδεση στο διαδίκτυο), ώστε και τα ίδια τα παιδιά να μπορούν να συμμετέχουν και να υποβάλλουν τις ερωτήσεις τους στην ομάδα της Δίωξης.

Εμείς στη Vodafone είμαστε δίπλα στην ελληνική οικογένεια και θέλουμε να δίνουμε τη δυνατότητα σε όλους να επικοινωνούν και να ενημερώνονται έγκυρα και υπεύθυνα όπου και αν βρίσκονται.

Σας ευχαριστώ.